open-index/open-wikipedia-markdown huggingface dataset:
הארי קריראר

גנרל **הנרי דנקן גרהם "הארי" קריראר** (באנגלית: **Henry Duncan Graham "Harry" Crerar**; 28 באפריל 1888 – 1 באפריל 1965) היה איש צבא קנדי, ששימש כראש המטה הכללי של קנדה וכמפקד השדה הבכיר ביותר של קנדה במלחמת העולם השנייה.

## ביוגרפיה
קריראר נולד בפרובינציית אונטריו למשפחה אנגליקנית ממוצא סקוטי. למד במכללה הצבאית המלכותית של קנדה בקינגסטון שבאונטריו. עבד כמהנדס ברשות החשמל ההידרו-אלקטרי של אונטריו. במלחמת העולם הראשונה הגיע לדרגת לוטננט קולונל בחיל התותחנים ושירת בגיס הקנדי באירופה. לאחר המלחמה המשיך בשירות צבאי ומילא שורה של תפקידי מטה. ב-1934 למד במכללת ההגנה האימפריאלית בבריטניה. ב-1935 מונה לראש המבצעים והמודיעין של הצבא וב-1939 היה למפקד האקדמיה הצבאית המלכותית.

### מלחמת העולם השנייה
לאחר פרוץ המלחמה הוצב קריראר במטה הצבאי הקנדי בבריטניה, בדרגת בריגדיר. ב-1940 מונה לסגן ראש המטה הכללי של קנדה ובהמשך השנה היה לראש המטה הכללי. בתפקיד זה היה מהאחראים למשלוח הכוח הקנדי להונג קונג, אשר נכנע ליפנים ביחד עם כוחות בריטים בעקבות קרב הונג קונג.

בשנים הבאות מונה קריראר לפיקוד על מספר עוצבות שדה: ב-1941 היה למפקד הדיוויזיה הקנדית ה-2 בבריטניה, ב-1942 מונה למפקד הקורפוס הקנדי ה-1 בבריטניה ובאיטליה בדרגת לוטננט גנרל. בתפקיד זה היה עליו להתמודד עם תוצאותיה ההרסניות של הפשיטה על דייפ.

במרץ 1944 מונה קריראר למפקד הארמייה הקנדית הראשונה בזירת צפון-מערב אירופה - העוצבה הקנדית הגדולה ביותר שהופעלה אי פעם. הוא פיקד על הארמייה עד לתום המלחמה באירופה, למעט באוקטובר 1944, עת נאלץ לצאת לחופשת מחלה בשל התקף דיזנטריה (עקב כך נעדר מהפיקוד עליה במהלך קרב שפך הסכלדה). תחת פיקודו לחמה הארמייה בצרפת, בלגיה, הולנד וצפון גרמניה ושחררה את צפון הולנד באביב 1945. בנובמבר 1944 קודם לדרגת גנרל מלא.

קריראר הוערך כקצין מטה מצטיין, אך כמפקד שדה בינוני. לפילדמרשל מונטגומרי, שתחתיו שירת באירופה, לא היה אמון רב בו.

### לאחר המלחמה
באוגוסט 1945 שב קריראר לקנדה. בשנה שלאחר מכן פרש מהשירות הצבאי. בהמשך מילא שליחויות דיפלומטיות מטעם ארצו בצ'כוסלובקיה, הולנד ויפן.

בשנים 1948–1952 שימש כגנרל שליש לכתר (Aide-de-camp general). ב-1964 מונה לכהן במועצת המלוכה של קנדה.

קריראר נפטר באוטווה ב-1 באפריל 1965 ונקבר בבית הקברות הממלכתי ביצ'ווד.

## עיטורים
קריראר עוטר במספר עיטורים:
*חבר מסדר עמיתי הכבוד 
*עמית מסדר האמבט 
*אות השירות המצוין 
*אביר מסדר ג'ון הקדוש 
*עיטור הכוחות הקנדיים (Canadian Forces Decoration)
*עיטור קוטוזוב

## הנצחה
על שמו של קריראר נקראו רחובות בערים שונות בקנדה, לרבות שדרה בבירה אוטווה ובעיר הולדתו המילטון באונטריו. על שמו נקרא גם בית ספר יסודי באונטריו.

## קישורים חיצוניים

* הארי קריראר, באתר Canada Veterans Hall of Valour
* הארי קריראר, באתר Generals.dk
* הארי קריראר, באתר The Canadian Encyclopedia (בצרפתית)
* הארי קריראר, באתר Juno Beach Centre
* 
* 

## הערות שוליים

קטגוריה:גנרלים קנדים
קטגוריה:מפקדי ארמיות קנדיות במלחמת העולם השנייה
קטגוריה:אנשי צבא קנדים במלחמת העולם הראשונה
קטגוריה:דיפלומטים
קטגוריה:מעוטרי מסדר עמיתי הכבוד
קטגוריה:מסדר האמבט: עמיתים
קטגוריה:מעוטרי אות השירות המצוין
קטגוריה:מסדר ג'ון הקדוש
קטגוריה:מעוטרי עיטור קוטוזוב
קטגוריה:מקבלי תואר דוקטור לשם כבוד מאוניברסיטת לאוול
קטגוריה:קנדים שנולדו ב-1888
קטגוריה:קנדים שנפטרו ב-1965
יון אולה סאנד

**יון אולה סאנד** (בנורווגית: **Jon Ola Sand**; נולד ב-21 בדצמבר 1961) הוא המפקח על תחרות האירוויזיון החל משנת 2010 ובפועל מאירוויזיון 2011 עד לשנת 2020. הקודם לו בתפקיד היה סבנטה סטוקסליוס משוודיה.

## על עבודתו
סאנד הוא איש טלוויזיה נורווגי העובד עבור ערוץ השידור הציבורי הנורווגי NRK (ראשי תיבות של: Norsk Rikskringkasting). הוא עסק רבות בעבודה בהפקות גדולות ב-NRK, בערוצי טלוויזיה נבחרים, וכן בחברות הפקה עצמאיות. סאנד הוא חבר באקדמיה הבינלאומית לאמנויות ומדעי הטלוויזיה. הוא הפיק וביים מגוון רחב של תוכניות, כגון קונצרט פרס נובל לשלום, טקס פרסי הקולנוע הנורווגי, ואת הבחירה הנורווגית הלאומית לאירוויזיון (Melodi Grand Prix).

בשנת 2010 מונה סאנד למפיק הראשי של תחרות האירוויזיון ה-55, שנערכה באותה עת בארץ מוצאו נורווגיה בעיר אוסלו. באותה עת היה סאנד מפיק טלוויזיה בערוץ הטלוויזיה הנורווגי NRK, שהיה אחראי על הפקת התחרות באותה שנה.

ב-26 בנובמבר 2010 מונה סאנד מטעם מנהלי ה-EBU, איגוד השידור האירופי, מפיק האירוויזיון, למפקח הרשמי של התחרות ("ESC Executive Supervisor"). זאת לאחר שהקודם לו, סבנטה סטוקסליוס, החליט להתפטר מהתפקיד. בשנת 2011 ערך סאנד את הופעת הבכורה שלו כמפקח על תחרות האירוויזיון בדיסלדורף.

בספטמבר 2019 פורסמה באתר האינטרנט של איגוד השידור האירופי, מודעת "דרושים" למציאת מפקח כללי חדש לתחרות האירוויזיון. בהודעה מטעם איגוד השידור נמסר כי אירוויזיון 2020 יהיה התחרות האחרונה בה ישמש סאנד בתפקידו.

## קישורים חיצוניים

## הערות שוליים

קטגוריה:המפקחים של האירוויזיון
קטגוריה:מפיקי טלוויזיה
קטגוריה:נורווגים
קטגוריה:נורווגים שנולדו ב-1961
יוסף בנימין ואזנר

הרב **יוסף בנימין הלוי ואזנר** הוא גאב"ד זכרון מאיר, ראש ישיבת חכמי לובלין בבני ברק ואדמו"ר חסידות "שבט הלוי".

## קורות חייו
בנם הבכור של הרב חיים מאיר ואזנר ושולמית בת הרב אברהם אליהו מייזס. למד אצל אביו ואצל סבו, וכן בישיבת בית אברהם של חסידות סלונים. לאחר נישואיו לבת הרב מנחם מנדל הורביץ, רבה של קהילת ראחוב בבני ברק, התמנה לר"מ בישיבת חכמי לובלין. בהמשך כיהן בתפקיד "מנהל רוחני" בישיבה, וניהל את הישיבה בפועל. כמו כן כיהן כמנהל רוחני של ישיבת סאטאמר בני ברק.

מגיל צעיר התפרסם כתלמיד חכם, ובעל כישרון בפסיקות ונאומים, וכן נחשב כמומחה בענייני שלום בית וחינוך, ואף חיבר מספר ספרים בנושאים אלו.

התמנה לרב בעיר אלעד, והקים שם בית מדרש "קהל חסידים" ותלמוד תורה. בשנת תשס"ו הקים את "איחוד אברכים" של תלמידי הרב ואזנר, שאיגד את קהילות שבט הלוי בישראל, פעל בענייני ציבור וצדקה, ארגן שיעורי תורה לבני הקהילה והוציא ביטאון חודשי בשם בית חיינו. כמו כן היה פעיל ביסוד וביסוס בתי המדרש "שבט הלוי" בירושלים אשדוד וביתר והיה חבר ועדת הרבנים לענייני תקשורת.

בשנת 2009 חזר אביו מלונדון, לאחר שכיהן שם כרב קהילת סאטמר. הרב יוסף בנימין נקרא למלא את מקום אביו, כרב קהילת "יטב לב" סאטמר, לונדון. תפקיד אותו מילא עד סוף קיץ 2017- תשע"ז, אז חזר להתגורר בישראל ולסייע לאביו בהנהגת ישיבת "חכמי לובלין" והקהילה.

## עמדותיו בנושאים ציבוריים
הרב ואזנר כמו סבו, אינו נוקט עמדות פוליטיות, אם כי שומר על קשר עם נציגי הציבור החרדי במערכות המדינה. לעיתים נוטה להזדהות עם הפלג הירושלמי במאבק על גיוס בני ישיבות, אם כי בני ישיבתו וחסידיו הולכים ללשכות הגיוס לחתום על דיחוי ומעמד 'תורתו אומנותו'. כמו כן, נמנה עם המתנגדים לחיסון נגד COVID-19 בניגוד לעמדת מועצת גדולי התורה.

## צאצאיו
לרב יוסף בנימין 14 ילדים, ובינם:
*שלמה זלמן, חתן האדמו"ר מבוהוש
* אברהם אליהו, חתן רבי יוסף אשר אנשיל למברגר ממאקאווא אלעד
*נפתלי, חתן רבי יעקב צבי מאיר ארליך האדמו"ר מקוידינוב
* יעקב שלום, חתן האדמו"ר מראחוב

## ספריו
* **הבינה והברכה** - ענייני שלום בית
* **ידות טהרה** - הלכות טהרת הבית וייחוד
* **שו"ת ידות הלוי חלק א' וב**' - אורח חיים ויורה דעה
* **ידות החיים** - פסקים בענייני רפואה ואבלות
* **ידות הבית** - ג' חלקים - ענייני הנהגת הבית היהודי בהלכה והנהגה.- הדרכה לנשים. - הדרכה בחינוך הצאצאים
* **ידות הנפש** - הדרכה למטפלים פסיכולוגים.

## קישורים חיצוניים
* 
* 

## הערות שוליים

קטגוריה:אלעד: רבנים
קטגוריה:רבנים חסידים
קטגוריה:בוגרי ישיבת חכמי לובלין-בני ברק
קטגוריה:זכרון מאיר: אישים
קטגוריה:מחברי ספרי שו"ת ישראלים
קטגוריה:רבני ישיבת חכמי לובלין-בני ברק
קטגוריה:מתנגדי חיסונים
קטגוריה:ישראלים שהיגרו לממלכה המאוחדת
קטגוריה:מהגרים ששבו לישראל
גאיוס ליוויוס סלינטור

**גאיוס ליוויוס סלינטור** (בלטינית: **Gaius Livius Salinator**; המאה ה-2 לפנה"ס) היה מצביא רומאי, לקח חלק פעיל במלחמת אנטיוכוס.

## ביוגרפיה
אביו היה מרקוס ליוויוס סלינטור שהביס את עזרובעל ברקה בקרב מטאורוס. שימש כאיידיל בשנת 204 לפנה"ס וכפראיטור בשנת 202 לפנה"ס, ופיקד על שני לגיונות של בעלי ברית במהלך המלחמה המקדונית השנייה. בשנת 193 לפנה"ס שימש כמפקד פרשים במלחמה נגד הבוים, בשנת 192 לפנה"ס הוא ניסה לקבל את משרת הקונסול אולם נכשל ומונה כפריאטור פעם שנייה. אותה שנה פרצה מלחמת אנטיוכוס וליוויוס נבחר לפקד על הצי הרומאי. 

הוא עגן בדלוס במטרה להשתלט על נתיבי הים האגאי ולאפשר נחיתת כוחות באסיה. המלך אנטיוכוס השלישי מיהר לגייס חיילים, ובו בזמן שלח את האדמירל פוליקסינידאס לעצור את ליוויוס בטרם יחברו אליו הציים של רודוס ופרגמון. ליוויוס הצליח להתחבר אל הצי הפרגמוני תחת פיקודו של המלך אאומנס, כעת היו לו 150 אניות. בקרב קוריקוס הביס ליוויוס את פוליקסינידאס, 10 אניות סלאוקיות נלקחו בשבי ועוד 13 טובעו פוליקסינידאס נסוג להתארגנות באפסוס. הצי הרודי התחבר אל ליוויוס גם כן. ובחורף של שנת 191 לפנה"ס כבר שלט הצי הרומאי בים. 

עם הגיע האביב של שנת 190 לפנה"ס פנה ליוויוס לכבוש את ההלספונט המפריד בין אירופה לאסיה. העיר ססטוס שנמצאה בצד האירופי נכנעה לו מיד והוא נכנס למשא ומתן עם תושבי אבידוס שבצד האסייתי. אולם אז נודע לו שפוליקסינידאס הטביע שייטת רודית שהייתה בדרכו אליו. ליוויוס מיהר וחזר לסאמוס הוא תכנן לסגור על פוליקסינידאס אולם אז הוחלף בידי לוקיוס אימיליוס רגילוס.

בסוף שנת 190 לפנה"ס נשלח ליוויוס אל ביתיניה כשגריר אל המלך פרוסאוס הראשון במטרה לשכנע אותו לא לסייע לסלווקים.

בשנת 188 לפנה"ס מונה לבסוף לקונסול. יש הטוענים כי הוא ייסד את העיר פורלי באיטליה.

## לקריאה נוספת
* דוד גולן, **[[תולדות העולם הקלאסי|תולדות העולם ההלניסטי]]**, הוצאת ספרים ע"ש י"ל מאגנס, תשמ"ג (מהדורה ראשונה) תשמ"ז (מהדורה שנייה).
* טיטוס ליוויוס. **[[מאז ייסוד העיר|תולדות רומא]]**. ספרים א, ב, כא, כב, ל. תרגמה מרומית: שרה דבורצקי. ירושלים, מוסד ביאליק, תשל"ב
* הרולד למב, **חניבעל - האחד נגד רומי**, תרגמה: שולמית חן, מערכות, 1964.
* ישראל שצמן. **תולדות הרפובליקה הרומית**. ירושלים, הוצאת ספרים ע"ש י"ל מאגנס, תש"ן.
* תאודור מומזן, **[[דברי ימי רומא]]**. תרגמו צ’ ויסלבסקי, דוד קלעי, צ’ רודי. עורכים: פ. לחובר, צ’ וויסלבסקי. תל אביב, הוצאת מסדה.

* Livius. Translated by F.G. Moore. The Loeb Classical Library. London, William Heinemann, 1919-1959 . 
* Polybius. Translated by W.R. Paton. The Loeb Classical Library. London, William Heinemann, 1922-1925 .
* Appianus. Translated by H. White. The Loeb Classical Library. London, William Heinemann, 1912.
* Mommsen, Theodore. ''History of Rome''. Online version in Classic Literature Library.
    

## הערות שוליים

קטגוריה:רומאים בתקופת הרפובליקה
קטגוריה:קונסולים ברפובליקה הרומית
קטגוריה:אישים שחיו במאה ה-2 לפנה"ס
קטגוריה:אישים שחיו במאה ה-3 לפנה"ס
היפר-ריאליזם

"**היפר-ריאליזם**" הוא כינויו של זרם אמנות שהתפתח בעיקר בארצות הברית ואירופה בשנות ה-70 של המאה ה-20. הסגנון, הבא לביטוי בציור ובפיסול פיגורטיבי, מאופיין בניסיון להשגת מראה מציאותי. 

## היסטוריה
סוחר האמנות הבלגי, איסי ברכאו (Isy Brachot) טבע בשנת 1973 את המונח *Hyperréalisme* כשם תערוכה שהתקיימה בגלריה בעיר בריסל. התערוכה הציגה ציירים כראלף גוינג , צ'אק קלוז , דון אדי , רוברט בצ'טל  וריצ'רד מק'לין . כמו כן, היו גם אמנים משפיעים חשובים מאירופה כגון Gnoli, Richter, Klapheck, Delcol. מאז, אמנים מאירופה אימצו לעצמם את הזרם ההיפר-ריאליסטי המושפע מהפוטו-ריאליזם. 

המניע להתפתחות סגנון זה היה כפול. מצד אחד ביקשו האמנים לחזור אל תיאור החיים הממשיים, על רקע הדומיננטיות של ז'אנר האמנות המופשטת עד לשנות ה-60 של המאה ה-20 ופריחתו של ה"פופ ארט" בשנות ה-60 של המאה ה-20. מצד שני ביקשו האמנים להגיב אל הפופולריות ההולכת וגוברת של מדיום הצילום, שהפך למדיום אמנותי מרכזי החל משנות ה-70.

פעמים רבות התבססו האמנים, כקלוז או גרהרד ריכטר, על הצילום כבסיס לציור, כשהם מחקים את הקומפוזיציה או אפקטים אופטיים הנובעים מן השימוש בו. אחרים התבססו על ציור מתוך הסתכלות, שאימץ מאפיינים דומים.

זרם זה נפוץ גם בקרב מאיירים, וניתן לראות ציורים רבים מסוג זה באיורי טבע, אמנות פלאונטולוגית והיסטוריה צבאית. ההיפר-ריאליזם נפוץ במיוחד באמנות פלאונטולוגית בה יש דגש על ריאליזם ודיוק מדעי שכן אי-אפשר לצלם יצורים פרה-היסטוריים שנכחדו (כגון דינוזאורים) ולכן ציור או פיסול ריאליסטיים או היפר-ריאליסטיים הם הדרך היחידה לשחזר כיצד נראו כשהיו בחיים. דוגמה לאמנים פלאונטולוגיים היפר-ריאליסטיים: ג'וליוס צ'וטוני וראול מרטין.

## לקריאה נוספת
* זיוה עמישי-מייזלש (ראש הצוות), **אמנות בעידן הטכנולוגי**, יחידה 12 – הגלגל חוזר, האוניברסיטה הפתוחה, 1982, הפרק "סופר־ריאליזם", עמ' 61–68.

## קישורים חיצוניים

* בבואה

קטגוריה:ריאליזם
קטגוריה:אסכולות באמנות
ג'ארד ס. גילמור

**ג'ארד סקוט גילמור** (באנגלית: **Jared S. Gilmore**; נולד ב-30 במאי 2000)הוא שחקן אמריקאי הידוע בעיקר בזכות תפקידיו כהנרי מילס בסדרה עד עצם היום הזה וכבובי דרייפר בסדרה מד מן. בשנת 2012 הוא זכה בפרס האמן הצעיר לשחקן הטוב ביותר בסדרת טלוויזיה.

## ביוגרפיה
גילמור נולד בסן דייגו, קליפורניה.

למד שנתיים בבית ספר להכשרת שחקנים, דוגמנים, וזמרים ע"ש ג'ון רוברט פאוורס בסן דייגו. על פי וראייטי, גילמור החל את קריירת המשחק שלו שלא במתכוון, לאחר שהגיע לציידי כישרונות שהיו מעוניינים באחותו התאומה, טיילור. לאחר אודישנים רבים, השיג עבודות בדוגמנות ומשחק בפרסומות.

### תפקידים מרכזיים
בשנת 2009 לוהק גילמור לדמותו של בובי דרייפר, אותה גילמו שני שחקנים נוספים: אהרון ארט ומיקוול האקווי.

ב-2011 עזב גילמור את מד מן ולוהק לסדרה "עד עצם היום הזה". הוא גילם את דמותו של הנרי מילס, דמות ראשית בסדרה, במשך 6 עונות. יוצרי הסדרה, אדם הורביץ ואדי קיציס, אמרו על דמותו של הנרי כי היא דמות מורכבת מצד אחד, אך מצד שני מאוד רגישה. גילמור ענה מאוד על אופייה הנדרש של הדמות. לדבריו "אני מתחבר להנרי כיוון שאני גם בן 11 ויש לי דמיון טוב מאוד. אני נהנה להמציא ולשחק משחקים במציאות חלופית בעצמי".

## פרסים
בטקס פרסי האמן הצעיר מספר 33, זכה גילמור בפרס עבור הביצועים הטובים ביותר בסדרת טלוויזיה. בשנה שלאחר מכן היה מועמד בשנית לקבלת אותו פרס, אך לא זכה.

גילמור היה אחד משחקני מד מן כאשר הסדרה זכתה בפרס גילדת שחקני המסך על ביצוע מעולה של אנסמבל בסדרת דרמה בשנת 2010 לעונה 3.

## קישורים חיצוניים

## הערות שוליים

קטגוריה:שחקני קולנוע וטלוויזיה אמריקאים
קטגוריה:שחקנים ילדים אמריקאים
קטגוריה:אמריקאים שנולדו ב-2000
דרום יורקשייר

**דרום יורקשייר** (באנגלית: **South Yorkshire**) הוא מחוז שייר בצפון אנגליה, הממלכה המאוחדת. המחוז ממוקם באזור יורקשייר והאמבר, ובירתו היא שפילד. כמחוז השוכן בצד המזרחי של הרי הפניין, הוא גובל ממערב בדרבישייר, מצפון-מערב במערב יורקשייר, מצפון בצפון יורקשייר, מצפון-מזרח במזרח יורקשייר, ממזרח בלינקולנשייר ומדרום-מזרח בנוטינגהאמשייר.

בעיר רוטרהאם שבתחומי המחוז התרחשה שערוריית ניצול מיני של ילדות שנמשכה עשרות שנים עד שהתפוצצה.

## גאוגרפיה
מרבית האוכלוסייה מתגוררת במטרופולין של בירת המחוז שפילד, אשר מהווה המטרופולין העשירית בגודלה בבריטניה. הזרמים הדתיים הדומיננטיים באזור הם הבפטיזם, מתודיזם והספיריטואליזם.

למרות שהמחוז עצמו הוקם בשנת 1974, ההיסטוריה של האזור היא בת מאות ואלפי שנים. בצפון המחוז נמצאו עדויות ארכאולוגיות מן התקופה המזוליתית (כ-10,000 שנה לפני זמננו). בנוסף על כך, נמצאו בדרום יורקשייר חפצים גם מסוף התקופה הפלאוליתית (לפני כ-12,800 שנים). האזור עצמו היה גבולה של האימפריה הרומית בבריטניה.

סביבת דרום יורקשייר התפתחה מאוד בזכות תעשיית הפלדה והכרייה, אשר התפתחו בצפון המחוז ובמערבו. דרום יורקשייר נוצר בשל חקיקת חוק השלטון המקומי (1972), ששינה את החלוקה האדמיניסטרטיבית של מחוז יורקשייר. עד שנת 1986 פעלה במחוז מועצה מחוזית, אך זו התבטלה בסופו של דבר, ביחד עם מרבית מן המועצות המחוזיות באנגליה. לכן המחוז נשאר טקסי בעיקרו.

## קישורים חיצוניים

* 

* 

קטגוריה:אנגליה: מחוזות
קטגוריה:דרום יורקשייר
קטגוריה:מחוזות אנגליה שהוקמו ב-1974
נתניאל קליין

**נתניאל אדווין קליין** (באנגלית: **Nathaniel Edwin Clyne**; נולד ב-5 באפריל 1991) הוא כדורגלן אנגלי המשחק בעמדת המגן הימני בקריסטל פאלאס מהפרמייר ליג.

## קריירה
קליין החל את הקריירה במחלקת הנוער של קריסטל פאלאס בגיל 8. ערך אך הופעתו הבכורה בקבוצה הבוגרת ב-18 באוקטובר 2008 בניצחון 0–3 על ברנסלי. יומיים לאחר מכן חתם על חוזה חדש לשלוש שנים בקבוצה. קליין הבקיע את שערו הראשון ב-8 בדצמבר 2009 בניצחון 2–4 על רדינג. ב-2010 זכה בתואר השחקן הצעיר של השנה בפוטבול ליג.

ב-19 ביולי 2012 חתם לארבע שנים בסאות'המפטון מהפרמייר ליג. הוא ערך את הופעתו הבכורה ב-19 באוגוסט בהפסד 2–3 למנצ'סטר סיטי. הוא כבש את שערו הראשון בקבוצה ב-22 בספטמבר בניצחון 1–4 על אסטון וילה.

ב-1 ביולי 2015 חתם קליין לחמש שנים בליברפול עבור 12.5 מיליון יורו. ב-10 באוגוסט ערך את הופעתו הבכורה בקבוצה בניצחון 0–1 על סטוק סיטי. ב-8 באוקטובר הבקיע את שערו הראשון בקבוצה בניצחון 0–1 על בורנמות' בגביע הליגה. בתום אותה העונה העפיל עם ליברפול לגמר הליגה האירופית 2016, שם פתח בהרכב בהפסד קבוצתו 1–3 לסביליה.

ב-4 בינואר 2019 הושאל קליין לבורנמות' עד לסוף העונה ובסיומה חזר לליברפול.

בעונת 2019\2020 זכה עם הקבוצה באליפות לראשונה מזה 30 שנה ובסיומה שוחרר מהמועדון.

ב-16 באוקטובר 2020 חזר לקבוצת נעוריו וחתם בקריסטל פאלאס.

### נבחרת אנגליה
ב-2 באוקטובר 2014 זומן לראשונה לנבחרת אנגליה לקראת משחקי מוקדמות יורו 2016. ב-15 בנובמבר 2015 ערך את הופעתו הבכורה בנבחרת בניצחון 1–3 על .

## תארים
**קריסטל פאלאס**

* הגביע האנגלי: 2024/2025
* מגן הקהילה: 2025

## קישורים חיצוניים

* ביוגרפיית הקריירה של נתניאל קליין

קטגוריה:חלוצי כדורגל אנגלים
קטגוריה:כדורגלנים אנגלים
קטגוריה:כדורגלני קריסטל פאלאס
קטגוריה:כדורגלני סאות'המפטון
קטגוריה:כדורגלני ליברפול
קטגוריה:כדורגלני בורנמות'
קטגוריה:כדורגלני נבחרת אנגליה
קטגוריה:כדורגלני יורו 2016
קטגוריה:אנגלים שנולדו ב-1991
HTTP POST

**POST** היא אחת ממתודות בקשה (request) משרת הנתמכת על ידי הפרוטוקול HTTP ונמצאת בשימוש רחב ב"World Wide Web". בקשה מסוג POST מתוכננת לבקש משרת אינטרנט שיקבל מידע עטוף בחלק "גוף ההודעה" (message's body). POST משמש תדיר להעלאת קובץ לשרת או למסירת (Submit) טופס אינטרנטי לאחר שמילאו בו פרטים, אך ניתן להשתמש בו כדי להעביר לשרת מחרוזות טקסט ארוכות לכל צורך שהוא.

בניגוד לכך, שיטת **GET** נועדה למשוך מידע מהשרת. כחלק משיטת GET, ניתן להעביר סדרה מצומצמת יחסית של פרמטרים עם ערכים בשורת ה URI (ב-Query String), שם ניתן לציין ערכים לפרמטרים שהלקוח מניח שהשרת יכיר ומצפה לערכים אלו, כגון טווח תאריכים, מספר מזהה של דף או אובייקט וכיוצא באלו. שיטת POST יכולה להכיל כמות מידע גדולה בהרבה (תאורטית ללא הגבלה) בתוך גוף ההודעה. בנוסף ישנו Header אשר מסווג את סוג המידע אשר מוכל בהודעה. בעבר נקראו סוגים אלו MIME types, אך הורחבו לכלול HTML, SMTP ועוד

## שליחת (Posting) מידע
שליחת מידע ב"World Wide Web" וב-HTTP, מבוססת על מספר שיטות או "פעלים" (verbs), כולל POST ו-GET וכן PUT, DELETE ואחרים. דפדפני אינטרנט משתמשים בשני הפעלים POST ו GET בלבד אולם אפליקציות המשתמשות ב-REST עושות שימוש במגוון פעלים נוספים.

תפקידו של POST בתוך מגוון הפעלים, הוא לשלוח ייצוג של סט חדש של נתונים לשרת כדי שיוכל לשמור אותו כמשאב חדש הניתן לזיהוי על ידי ה-URI. לדוגמה, עבור ה-URI `` בקשת POST יכולה לייצג לקוחות (customers) חדשים ופרטיהם.

מתכנני טכנולוגיות אתרי אינטרנט ראשוניים סטו מהרעיון המקורי בשתי דרכים עיקריות. ראשית, אין סיבה טכנית שה-URI יתאר טקסטואלית את המשאב אליו ישמר המידע הנשלח ב POST. למעשה אם לא יעשה מאמץ לשנות זאת, החלק האחרון של ה-URI יכיל מידע אודות הדף המסוים באפליקציה והטכנולוגיה שהוא משתמש, לדוגמה: `` (ר' PHP). ושנית, לאור העובדה שדפדפני אינטרנט בדרך כלל מוגבלים לשתי השיטות GET ו POST, מתכננים נאלצו לעשות שימוש עוקף בטכנולוגיית POST כדי לעשות מגוון חדש של פעולות על מידע, כגון עריכת רשומות או מחיקתן.

## דוגמאות

### Submit
כאשר דפדפן אינטרנט שולח request מטופס אינטרנטי, סוג המדיה כברירת מחדל הוא: ***application/x-www-form-urlencoded***. זהו פורמט לקידוד צמדים (key-value pairs) של מפתח וערך (עם אפשרות למפתחות כפולים). כל צמד מופרד על ידי הסימן **&** וכל מפתח מופרד על ידי הסימן **=** מהערך שלו. מפתחות וערכים עוברים החלפה של רווחים בסימן **+** ועוברים קידוד URL(URL encoding) עבור שאר הסימנים שאינם אלפא-בתים. 

לדוגמה צמדי מפתח-ערך אלו:

```
Name: John Doe
Age: 40
Formula: a + b == 13%!
```

יקודדו כ:

```
Name=John+Doe&Age=40&Formula=a+%2B+b+%3D%3D+13%25%21
```


קטגוריה:HTTP

HTML, מגרסה 4.0 ואילך, יכול למסור מידע בפורמט `multipart/form-data` כפי שמוגדר ב- (וראה  גרסה מוקדמת ניסיונית המוגדרת כחלק מההרחבות של HTML 2.0 ומוזכרת ב HTML 3.2).

המקרה המיוחד של POST אל אותו הדף שהטופס שייך אליו קיבל שם מיוחד ונקרא Postback.
אן למוט

**אן למוט** (באנגלית: **Anne Lamott**, נולדה ב-10 באפריל 1954) היא סופרת אמריקאית, מבקרת מסעדות ומחברת ספרי פרוזה ועיון, שרובם אוטוביוגרפיים. למוט מתגוררת בסן פרנסיסקו והיא גם מנחת כתיבה ופעילה פוליטית. כתיבתה מתאפיינת בפתיחות ובהומור, ועוסקת לרוב בנושאים כמו אלכוהוליזם, אימהות יחידנית, דיכאון ונצרות.
למוט מתארת מדוע היא כותבת:

"אני מנסה לכתוב ספרים שאוהב להיתקל בהם, שהם כנים, עוסקים בחיים האמיתיים, בלב האנושי, בשינוי רוחני, במשפחות, בסודות, בפלא ובטירוף ויכולים להצחיק אותי. כשאני קוראת ספר כזה, אני מרגישה הקלה עצומה ועושר להיות בנוכחותו של מישהו שיחלוק אתי את האמת, וידליק מעט את האורות, ואני מנסה לכתוב ספרים כאלה. ספרים, עבורי, הם תרופה"

## חייה
למוט נולדה בסן פרנסיסקו ולמדה בקולג' גאוצ'ר בבולטימור, מרילנד במשך שנתיים, שם כתבה בעיתון. אביה, קנת' למוט, היה גם הוא סופר. הרומן הראשון שפרסמה, Hard Laughter, נכתב עבורו לאחר שאובחן כחולה בסרטן המוח. יש לה בן אחד בשם סם שנולד באוגוסט 1989, ושנתו הראשונה תועדה בספרה האוטוביוגרפי Operating Instructions: A Journal of My Son's First Year. ללמוט גם נכד בשם ג'קס, שנולד ב-2009. חייה של למוט תועדו בסרט דוקומנטרי בשם: Bird by Bird with Annie: A Film Portrait of Writer Anne Lamott.

היא מופיע במופע ההתרמה Notes and Words שמאורגן על ידי קלי קוריגן אשר הרווחים ממנו נתרמים לבתי חולים לחולי סרטן.

## ספריה שתורגמו לעברית
* ציפור ציפור - הכתיבה והחיים, הוראות הפעלה (2007), בתרגום יואב כ"ץ, הוצאת כתר

## עבודתה
**רומנים**:
*
*
*
*
*
*
*
**ספרי עיון:**
*
*
*
*
*
*
*
*
*

## קישורים חיצוניים

* מאמרים של אן למוט באתר Salon.com

## הערות שוליים

קטגוריה:אמריקאים ילידי קליפורניה
קטגוריה:סן פרנסיסקו: אישים
קטגוריה:פציפיסטיות אמריקאיות
קטגוריה:פציפיסטים אמריקאים
קטגוריה:זוכות מלגת גוגנהיים
קטגוריה:זוכי מלגת גוגנהיים
קטגוריה:סופרות אמריקאיות
קטגוריה:סופרים אמריקאים
קטגוריה:בוגרות מכללת גאוצ'ר
קטגוריה:אמריקאיות שנולדו ב-1954
קטגוריה:אמריקאים שנולדו ב-1954
ריצ'רדס

קטגוריה:שמות משפחה
קטגוריה:שמות משפחה המבוססים על השם ריכרד
אדם כהן

**אדם כהן** (באנגלית: **Adam Cohen**; נולד ב-18 בספטמבר 1972) הוא מוזיקאי וזמר-יוצר קנדי ממוצא יהודי. בין האלבומים שהוציא, שלושה מהם באנגלית ואחד בצרפתית. מתגורר כיום בלוס אנג'לס. הוא חלק מהרכב פופ-רוק שנקרא *Low Millions* מקליפורניה.

כהן הוא בנו של לאונרד כהן, ונציג מטעם משפחת כהן המשמש כשגריר בכל הקשור להצגת עבודותיו של אביו בתערוכות אמנות (ציורים ורישומים). היה שותף להפקת אלבומו האחרון של אביו שיצא לאור לפני מותו ב־2016.

## שנים מוקדמות
כהן נולד ב-18 בספטמבר 1972 במונטריאול, קנדה. לאחר פרידת הוריו בילה כהן שנים רבות מילדותו עם אימו האמריקאית סוזן אלרוד בפריז ובדרום צרפת. בנוסף, בילה כהן חלק מילדותו באי היווני הידרה, בגריניץ' וילג' ובלוס אנג'לס.

למרות המקומות הרבים בהם התגורר, מחשיב כהן את יוון כביתו. הוא לימד את עצמו לנגן בגיטרה, תופים ופסנתר עד גיל 12. הוא למד יחסים בינלאומיים באוניברסיטת סירקיוז בניו יורק וניגן בלהקות בניו יורק סיטי. ב-1996 עבר ללוס אנג'לס במטרה לקדם את הקריירה המוזיקלית שלו.

כהן חתום בקולומביה רקורדס, אותה חברת תקליטים בה היה חתום אביו.

## קריירה
כהן הוחתם על ידי חברת התקליטים קולומביה רקורדס בשנת 1997. הוא השיג פרסום והצלחה בתור כותב שירים עבור אמנים אחרים.

הוא היה שותף לכתיבה של השיר *Lullaby in Blue*. בט מידלר הקליטה את השיר לאלבומה *[[Bathhouse Betty]] *ותיארה את השיר כאחד מהמועדפים עליה מהאלבום.

השיר *Cry Ophelia* מאלבום הבכורה שלו ב-1998 הפך ללהיט ברדיו הקנדי, אך האלבום ככלל לא זכה להצלחה רבה. כהן בחר להתמקד בחומרים בשפה הצרפתית והוחתם על ידי קפיטול רקורדס קנדה.

בהמשך נסע כהן לניו יורק, ושם לאחר 15 דקות של הופעה אקוסטית הוחתם על ידי מנהטן רקורדס. העסקה הובילה לפרויקט *Low Millions*. ההרכב הוציא שני להיטים שזכו להצלחה - *Eleanor* ו-*Statue*.

ב-2009 הקליט כהן גרסת כיסוי לשירו של אביו *[[Take This Waltz]]*.

בשנת 2014 יצא האלבום: *We Go Home* .

ב-22 בנובמבר 2019 יצא לאור האלבום Thanks for the Dance, עליו התחיל לעבוד יחד עם אביו, לפני מותו.

### הופעה בארץ
כהן הגיע לארץ להופעה בבארבי במסגרת סיבוב הופעות של אלבומו Like A Man.

## דיסקוגרפיה
#### אלבומי סולו

#### ביחד עם Low Millions
Ex-Girlfriends, 2004, מנהטן רקורדס

## קישורים חיצוניים

* 

## הערות שוליים

קטגוריה:זמרים יהודים קנדים
קטגוריה:מוזיקאים יהודים קנדים
קטגוריה:בוגרי אוניברסיטת סירקיוז
קטגוריה:אישים ממוצא יהודי-ליטאי
קטגוריה:קנדים שנולדו ב-1972
גיזלה פרל

**גיזלה פרל** (**Gisella Perl**; 10 בדצמבר 1907, האימפריה האוסטרו-הונגרית – 24 בנובמבר 1988, ישראל) הייתה רופאה גינקולוגית יהודייה ששרדה את השואה והתפרסמה בשל ההפלות הרבות שביצעה לנשים במהלך שהותה במחנה הריכוז אושוויץ במטרה להציל את חייהן.

## ביוגרפיה

גיזלה נולדה ב-1907 בעיירה סיגט (אז בתחומי האימפריה האוסטרו-הונגרת, משנת 1920 ברומניה, ב-1940 הועברה להונגריה, ב-1945 הוחזרה שוב לרומניה). לאחר גמר לימודיה התיכוניים המשיכה ללימודי רפואה באוניברסיטת קלוז' ובהמשך התמחתה בגינקולוגיה.

## בתקופת השואה

עם פלישת הגרמנים להונגריה בשנת 1944, הועברה עם משפחתה לגטו בעיר ובהמשך נשלחה לאושוויץ. בשל הרקע הרפואי שלה, זמן קצר לאחר הגיעה לאושוויץ, נשלחה ד"ר פרל לעבוד במרפאה שבמקום, שם ראתה חולים רבים מדי יום וניסתה לעזור להם בעזרת הציוד הדל ביותר שהיה במקום.
עם זאת, היא נתפרסמה יותר בשל הפעילות אותה ביצעה מעבר לשעות העבודה - הפלות.

כיוון שדינה של כל אישה אשר נמצא כי היא בהריון היה מיתה בתאי הגזים, או בשלב מאוחר יותר אף ניסויים בידי ד"ר מנגלה, פעלה ד"ר פרל לביצוע הפלות בכל אישה הרה על מנת להציל את חייה.
פעילות זו בוצעה בשעות הלילה ובהיחבא, בידיה החשופות וללא ציוד רפואי מתאים, וזאת תוך סיכון עצמי ניכר.
בהמשך הועברה לברגן-בלזן, שם שהתה עד לשחרור המחנה. לאחר היוודע לה על מות משפחתה, לרבות בעלה ובנה, ניסתה להתאבד אך נכשלה.

## לאחר השואה
בשנת 1947 היגרה לארצות הברית. בקשתה הראשונית לקבלת אזרחות נתקלה בסירוב לאור חשדותיהם של האמריקאים כי שיתפה פעולה עם הנאצים במלחמה. בהמשך, ולאור מעורבות של פוליטיקאים אמריקאים בעניינה, קיבלה בשנת 1951 אזרחות אמריקאית וכן חזרה לעבוד כגינקולוגית בבית החולים מאונט סיני שבניו יורק.
בשנת 1979 עלתה לארץ והשתקעה בהרצליה, בה התגוררה עם בתה, אשר הוחבאה במהלך המלחמה אצל משפחה לא יהודית, והמשיכה לתרום מזמנה ומהידע שלה למחלקה הגינקולוגית שבבית החולים שערי צדק. פרל נפטרה בשנת 1988 ונקבר בבית הקברות סנהדריה.

את קורותיה גוללה ד"ר פרל באוטוביוגרפיה שכתבה **'I was a doctor in Auschwiz**' ('הייתי רופאה באושוויץ').

ספר זה עובד בשנת 2003 לסרט בכיכובה של כריסטין לאטי בשם 'מתוך האפר' .

## לקריאה נוספת
* 'למען ידעו דור אחרון' – אם ובת בשואה, לאה פרידלר, עמ' 85

## קישורים חיצוניים
* עדותו של גיורא ירדני, נכדהּ של ד"ר גיזלה פרל  
* רופאה באושוויץ – ד"ר ג'יזלה פרל - אתר ההתנגדות היהודית בשואה
* מיכאל פאר, לפרום את מסך השתיקה - באתר הקיבוצים 15 ביוני 2006
* I Was a Doctor in Auschwitz - ספרה האוטוביוגרפי של גיזלה פרל, באתר אמזון
* Roni Peleg, Gisella Perl: A Jewish Gynecologist in Auschwitz, Journal Of Women's Health, Volume 14, Number 7, 2005
* Anne S. Reamey, Gisella Perl: Angel and Abortionist in the Auschwitz Death Camp , The Holocaust History Project

## הערות שוליים

קטגוריה:אסירים במחנה הריכוז אושוויץ
קטגוריה:אסירים במחנה הריכוז ברגן-בלזן
קטגוריה:מצילים בשואה: פולין
קטגוריה:ניצולות השואה: הונגריה
קטגוריה:בוגרות אוניברסיטאות ומכללות
קטגוריה:בוגרי אוניברסיטאות ומכללות
קטגוריה:עולות בשנות ה-1970
קטגוריה:עולים בשנות ה-1970
קטגוריה:גינקולוגיות ישראליות
קטגוריה:גינקולוגים ישראלים
קטגוריה:ישראליות ילידות האימפריה האוסטרו-הונגרית
קטגוריה:ישראלים ילידי האימפריה האוסטרו-הונגרית
קטגוריה:ישראלים שניסו להתאבד
קטגוריה:יהודים הקבורים בבית הקברות סנהדריה
קטגוריה:מהגרות מהונגריה לארצות הברית
קטגוריה:ישראליות שנולדו ב-1907
קטגוריה:ישראלים שנולדו ב-1907
קטגוריה:ישראליות שנפטרו ב-1988
קטגוריה:ישראלים שנפטרו ב-1988
מרק נשפיץ

300px|ממוזער|שמאל|טקסט=אנשים עומדים עם שלטים מאויירים על רקע נוף ירושלמי, דומה לעיר העתיקה|הפגנה למען נשפיץ, ירושלים, 1975.
**מרק נשפיץ** (27 במרץ 1948 - 11 באפריל 2015) היה אסיר ציון ומסורב עלייה במשך 15 שנה.
נשפיץ נולד בברית המועצות בשנת 1948, לחיים ואיטה נשפיץ. בשנת 1956 נסע אביו, שהיה גיבור ברית המועצות, במשלחת סובייטית לדנמרק. נשפיץ, שתכנן מראש לעזוב את ברית המועצות, מבלי לספר לאשתו ובנו, צעד לארמון המלוכה בקופנהגן, קיבל מקלט מדיני ועלה לישראל. האב היה בין מדליקי המשואות בטקס הדלקת המשואות ביום העצמאות תשי"ז. בעקבות עלית האב נעצרה אמו של נשפיץ לשמונה חודשים.

נשפיץ למד להיות רופא שיניים. בתחילת שנות ה-70 הצטרף להפגנות של פעילי עלייה ולקראת ביקור ניקסון בברית המועצות זומן עם עוד פעילים לשירות מילואים כדי למנוע ממנו להפגין בפסגה. נשפיץ, שהסתתר כדי לא לקבל את הצו לא התייצב ונעצר. במשפט שנערך ב-2 באוגוסט 1972 קרא נשפיץ את סיסמת העלייה "שלח את עמי" וטען שכאזרח ישראלי הוא אינו חייב בשירות בצבא האדום. הוא נדון לשנת מאסר אחת. בזמן מאסרו הומתק עונשו לעבודות פרך במפעל לצינורות ברזל. מאבקו זכה להדים רבים בישראל והוא רואיין עם אמו בשידור ישיר ברדיו של קול ישראל לאחר המשפט. לאחר המשפט נעצר נשפיץ בעת פגישה עם עיתונאי מארצות הברית.

בעקבות מאבקיו נמנע ממנו לעבוד כרופא שיניים והוא עבד כקברן. נשפיץ לא חדל ממאבקיו ובתחילת 1974 הודיע שבכוונתו להפגין מול הסובייט העליון על כך שמונעים ממנו לעלות לישראל ומתנכלים לו בגלל עריקת אביו. כדי למנוע את ההפגנות היו השלטונות עוצרים את נשפיץ בכל בוקר ומשחררים אותו בערב. בפברואר 1975 נעצר יחד עם נתן שרנסקי ועוד ארבעה פעילים יהודים בעת הפגנה מול ספריית לנין. ארבעה מהיהודים שוחררו אולם נשפיץ ובוריס ציטליונק הובאו למשפט במרץ 1975, ונשפיץ נדון לחמש שנות גלות בסיביר, למרות מחאות ברחבי העולם. ערעוריו על גזר הדין נדחו. נשפיץ שוחרר באמצע 1979 במסגרת שחרור של מספר אסירי ציון. בתחילת 1980 הוצא נגד נשפיץ צו הרחקה של מאה קילומטרים מערים גדולות בברית המועצות. הוא גורש מביתו במוסקבה והתיישב בבקתת עץ בעיירה סטרונינו. נשפיץ המשיך להגיע למוסקבה בסתר, על אף צו ההרחקה, והמשיך בפעילות ציונית חשאית.

נשפיץ הורשה לצאת מברית המועצות באוקטובר 1985 והוא עלה לישראל עם אשתו ליאורה ובנו בנימין. בישראל הופיע נשפיץ בפני בני נוער וקרא לסייע לעליית היהודים מברית המועצות. נשפיץ עבד כרופא שיניים ומאוחר יותר היה ראש ענף השלטון המקומי במשרד העלייה והקליטה.

בחודשיו האחרונים נאבק נשפיץ במחלת הסרטן ונפטר ב-11 באפריל 2015.

## קישורים חיצוניים
* 
* ; 
* 
* 

## הערות שוליים

נשפיץ
קטגוריה:ישראלים ילידי ברית המועצות
קטגוריה:עולים בשנות ה-1980
קטגוריה:רופאי שיניים ישראלים
קטגוריה:ישראלים שנפטרו מסרטן
קטגוריה:ישראלים שנולדו ב-1948
קטגוריה:ישראלים שנפטרו ב-2015
אמי רובינגר

**אמנון (אָמי) רובינגר** (15 ביולי 1953 – 24 במרץ 2019) היה סופר ילדים, מאייר וקריקטוריסט ישראלי.

## ביוגרפיה
אמי רובינגר נולד ב-1953 בירושלים, בנו של הצלם דוד רובינגר (לימים חתן פרס ישראל לצילום). בצבא שירת כצלם בחיל השריון. עיצב את עטיפת האלבום של להקת גן עדן שיצא ב-1979, את עטיפת האלבום "גדליהו והמיסטוק" של גרי אקשטיין (1982) ואת עטיפת אלבום הבכורה של משינה, שיצא ב-1985. עבד כמאייר בעיתון "ידיעות אחרונות" במשך 15 שנים, עד 2007, אז עבר לאיור וכתיבה של ספרי ילדים.

### איור וכתיבת ספרי ילדים
לאחר פרישתו החל לעסוק באיור וכתיבת ספרי ילדים משלו. ספריו מתאפיינים במלל קצר, חרוזים, צבעוניות, בעלי חיים, יצורים משונים ואיורים הומוריסטיים. "אני משתדל שהספרים שלי יהיו יותר צעצוע מאשר ספר", העיד רובינגר על ספריו.

הסדרה שלו לגיל הרך נוצרה מתוך רצון לכתוב ספרים שהילדים יהיו שותפים פעילים להקראתם. הסדרה מפתחת בקרב פעוטות כישורי שפה ולימוד צבעים ומספרים תוך שיתופם בקריאה.

הספר הראשון שכתב רובינגר בסדרה לפעוטות היה "חתול גדול חתול קטן", שיצא לאור בשנת 2004 וסימן את יריית הפתיחה לספרים שיבואו אחריו, כולם בהוצאת כתר.

אחד משיתופי הפעולה הפוריים של רובינגר, היה עם הסופר שלמה אבס. הספרים של השניים, בכתיבתו של אבס ובאיורו של רובינגר, הם כמה מספרי הילדים האהובים בישראל. בין הספרים שיצאו במסגרת זאת: סדרת ספרי "בדיחון", עלילות ג'וחא ו"ספר המעשיות הגדול".

ספריו של רובינגר זכו לפופולריות רבה, ובמותו היה אחד מסופרי הילדים המצליחים בישראל.

כמה מספריו תורגמו לאנגלית ויצאו לאור בארצות הברית.

## חיים אישיים
היה גרוש ואב לשני בנים. התגורר בתל אביב. נפטר ב-24 במרץ 2019 ממחלת הסרטן.

## ספריו
### עם [[שלמה אבס]]
*ספר המעשיות הגדול
*סיפורם הבלתי נשכח של חכמי חלם
*ספר המעשיות הגדול
*בדיחון הפילים
*בדיחון החיות
*בדיחון המפלצות
*סיפורי אלף לילה ולילה
*ספר החידות ושעשועים
*חידות לילדים שאוהבים אתגרים
*סִפּוּרִים שֶׁמַּצְחִיקִים אוֹתִי
*אגדת גשר

### עם דורית אורגד
אבטיחים שלא בעונה

### ספרים שאייר וכתב
*1980 - מתנה לקושקוש (הוצאת סירקיס)
*1982 - חתול מחפש חבר (הוצאת סירקיס)
*1994 - אריות ושטויות (הוצאת מעריב)
*1994 - המפלצת הקופצת (הוצאת כתר)
*2000 - מחפשים ת'סנרק (עפ'י לואיס קרול)
*2003 - שולחן החלומות (הוצאת ידיעות אחרונות)
*2004 - פשפש מתלבש (כתר)

### הסדרה לפעוטות

## לקריאה נוספת
* נורית שילה־כהן, (עורכת), **ספר המאיירים הגדול, זוכי פרס מוזיאון ישראל לאיור ספר ילדים על-שם בן-יצחק בשנים 1978–2004**, מוזיאון ישראל ועם עובד, 2005, עמ' 302–309

## קישורים חיצוניים

* 
* 
* 
* 
* 
* 
*  
* 
* 
* 

## הערות שוליים

קטגוריה:מאיירים ישראלים
קטגוריה:סופרי ילדים ונוער ישראלים
קטגוריה:קריקטוריסטים ישראלים
קטגוריה:תל אביב-יפו: אישים
קטגוריה:אישים הקבורים בבית הקברות ירקון
קטגוריה:ישראלים שנפטרו מסרטן
קטגוריה:ישראלים שנולדו ב-1953
קטגוריה:ישראלים שנפטרו ב-2019
מאיה ליבוביץ

הרבה **מאיה ליבוביץ** (נולדה ב-7 באוגוסט 1947) היא רבה רפורמית ומחנכת. במשך עשרות שנים עמדה בראש הקהילה הרפורמית "קמץ" שבמבשרת ציון. עמדה גם בראש מועצת הרבנים המתקדמים בישראל (מר"ם).

## ביוגרפיה
ליבוביץ נולדה ברמת גן ולמדה בתיכון בליך. היא בוגרת אוניברסיטת תל אביב בספרות כללית ומוסמכת מטעם האוניברסיטה העברית בירושלים במחשבת ישראל. עסקה בהוראה בבתי ספר בישראל ומחוצה לה, עמדה בראש מחלקת החינוך של התנועה ליהדות מתקדמת בישראל והייתה מתאמת הפעילויות החינוכיות של האיגוד העולמי ליהדות מתקדמת בחבר המדינות.

בשנת 1993 הייתה לאישה הראשונה ילידת ישראל שהוסמכה לרבנות על ידי ההיברו יוניון קולג' בירושלים. באותה שנה הקימה את קהילת מבשרת ציון (קמץ), שצמחה מגרעין של שש משפחות ראשונות לקהילה מבוססת בת מאתיים משפחות. היא ניצחה על בניין משכנה של קהילה, בית כנסת הניצב בשכונת רכס חלילים ביישוב. "קמץ" זכתה למקום מרכזי בחיי מבשרת ציון בזכות פעולתה הנרחבת בתחום התפילות וטקסי מעגל החיים, החינוך הפורמלי והבלתי פורמלי (מערכת גנים, תנועת נוער וקורסי הוראת טעמי המקרא לנוער), החברה (בנק הזמן, בשותפות עם המועצה המקומית של מבשרת), והתרבות.

בשנים 2011–2014 הנהיגה את מר"ם – מועצת הרבנים המתקדמים בישראל.

נשואה למנחם ואם לארבעה ילדים.

## פרסומים
* ירחון לחגים שונים (ט"ו בשבט, פורים, שביעי של פסח, שבועות), ירושלים: בית שמואל
* עורכת (כולל פתיחה ופרושים): **סידור העבודה שבלב ברוסית** (תרגום של הנוסח העברי, עורך יהורם מזור), ירושלים: האיגוד העולמי ליהדות מתקדמת והתנועה ליהדות מתקדמת בישראל, 1998 (הדפסה שנייה: 2001)
* עורכת ומחברת שותפה (עם דוד אריאל יואל ויהורם מזור): **ברוך שעשני אישה**, תל אביב: ידיעות אחרונות וספרי חמד 1999
* עורכת ומחברת שותפה (עם דוד אריאל יואל ויהורם מזור): **מלחמת גוג ומגוג**, תל אביב: ידיעות אחרונות וספרי חמד 2001
* "על סיגים וגדרות" (משנה א של אבות), בתוך: יעל משעלי (עורכת), **פרקי אמהות: נשים ישראליות מגיבות לפרקי אבות**, תל אביב: ידיעות אחרונות וספרי חמד, 2002
* עורכת (כולל פתיחה ופרושים): **מחזור כוונת הלב ברוסית** (תרגום של הנוסח העברי, עורך יהורם מזור ומרדכי רותם), ירושלים: האיגוד העולמי ליהדות מתקדמת והתנועה ליהדות מתקדמת בישראל, 2003
* עורכת ומחברת שותפה (עם דוד אריאל יואל ומוטי ענברי): **מיהו יהודי בימינו**, תל אביב: ידיעות אחרונות וספרי חמד, 2006
* עורכת ומחברת שותפה (עם אלונה ליסיצה, דליה מרקס ותמר דובדבני): **פרשת המים: טבילה כהזדמנות לצמיחה להיטהרות ולריפוי**, תל אביב: הוצאת הקיבוץ המאוחד (ספריית היהדות המתקדמת) 2011
* "לשאת עיניים ולראות קדימה" (דרשה לפרשת וירא), בתוך: ליאורה ורד-אזרחי, מירה חובב, יהוידע עמיר ואפרת רותם (עורכות), **דרור: במה לקידות החירות והאחריות בישראל**, ירושלים: התנועה הרפורמית ומועצת הרבנים המתקדמים בישראל, תשע"ד, עמ' 123–125
* עורכת שותפה (עם יהוידע עמיר): **מדרש רבה: מהפכת הרבנות הרפורמית הנשית בישראל**, ירושלים: הוצאת כרמל, 2023

## קישורים חיצוניים
* למורשתו של יצחק רבין (דרשה במלאת עשר שנים להירצחו)
* נשים כמנהיגות (דרשה לפרשת בשלח)
* הרב ליבוביץ מגנה גילויי גזענות (ריאיון בגלי צה"ל)
* 

## הערות שוליים

קטגוריה:רבנים רפורמים ישראלים
קטגוריה:רבניות רפורמיות
קטגוריה:בוגרות תיכון בליך
קטגוריה:בוגרי תיכון בליך
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:ישראליות שנולדו ב-1947
קטגוריה:ישראלים שנולדו ב-1947
קרדק

**קרדקים**  (כנראה מפרסית עתיקה: -kāra-tāka*) היו סוג של חיל רגלים שלחמו בשירות ממלכת פרס האחמנית.

## תיאור
אריאנוס מציין שבקרב איסוס השתתפו 30,000 "קרדקים" הוא מציין שהם היו דומים להופליטים רק פחות כבדים. מקורות אחרים לקרב לא מציינים את הקרדקים. קורטיוס רופוס לדוגמה מציין "חיילים רגליים ברברים" שתפקידם לא ברור, ככל הנראה הכוונה לקרדקים. גם קורנליוס נפוס ב-"חיי דטמס" מציין שהמלך ארתחששתא השני השתמש בקרדקים לדיכוי מרד הסטרפים. פוליביוס מציין שהמלך אנטיוכוס השלישי השתמש בקרב רפיח ב-1,000 קרדקים. סטרבון מציין שהם זכו לאימון מסודר והיו בעל כושר גופני גבוה. ניכר שבניגוד לספרברה הם לא גויסו אד הוק והיו חיילים טובים יותר.

## ראו גם
* צבא ממלכת פרס האחמנית
* טקברה
* ספרברה

## לקריאה נוספת

*CHARLES, MICHAEL B.. “THE PERSIAN ΚΑΡΔΑΚΕΣ”. The Journal of Hellenic Studies 132 (2012): 7–21


## הערות שוליים

קטגוריה:הממלכה האחמנית
קטגוריה:יחידות צבאיות
ואזנר

**ואזנר** (נכתב גם **וואזנר** או **ווזנר**) היא משפחת רבנים.

קטגוריה:שמות משפחה אשכנזיים
חנות אפליקציות

ממוזער|טקסט=צילום מסך של יישומון חנות האפליקציות  F-Droid  1.2, המופעל על גרסת אנדרואיד 8.1, המראה את האפליקציות העדכניות ביותר|צילום מסך של יישומון חנות האפליקציות  F-Droid  1.2, המופעל על גרסת אנדרואיד 8.1, המראה אפליקציות.
**חנות אפליקציות** היא פלטפורמה להפצה דיגיטלית של אפליקציות סלולרית למכשירים ניידים (טאבלט או סמארטפון), המאפשרת להוריד ולהתקין דרכה יישומונים (אפליקציות).

## חנויות רשמיות וחיצוניות

על פי רוב, כשקונים מכשיר נייד, המכשיר מגיע עם יישומון חנות אפליקציות רשמי המותקן כבר בתוכו. במכשירים הפועלים על מערכת ההפעלה אנדרואיד – "Google Play", במכשירים של חברת אפל הפועלים על מערכת הפעלה iOS – "App Store", ובמכשירים הפועלים על מערכת ההפעלה Windows 10 Mobile – "Microsoft Store".

בהתאם למדיניות הנהוגה בחברות הנ"ל, Google Play היא חנות פתוחה, המאפשרת לכל מפתח להציג את היישומונים שלו בחנות תמורת סכום סמלי, בתנאי שהיישומון עובר את בדיקות התוכנה והבטיחות של גוגל ואינו חורג מתקנונהּ, ואילו App Store היא חנות סגורה יותר, שבה הרבה יותר קשה לקבל אישור להעלאת יישומונים אליה. אפל גם גובה לעצמה 30% מהתשלומים עבור והשימוש ביישומונים שנרכשו או נשכרו לתקופה בחנות האפליקציות שלה. החברה מציעה תוכנית לעסקים קטנים - במסגרתה עסקים שמחזורם נמוך ממיליון דולר משלמים 15% מהחיובים שלהם. 

לעיתים, משתמשים אינם מסכימים עם ההגבלות והמגבלות הכרוכות בחנויות האפליקציות הרשמיות, המשפיעות במידה רבה על מגוון היישומונים המצויים וזמינים בהן (כמו גם גרסאות קודמות של יישומונים וכו'). במקרים כאלה, משתמשים בוחרים להוריד חנויות אפליקציות חיצוניות חלופיות, שפותחו על ידי אנשים פרטיים. דוגמאות לחנות כזו למערכת הפעלה אנדרואיד הן Aptoide ו-BlueStacks App Player.

בסביבת iOS אין אפשרות להתקין חנות אפליקציות חיצונית, אלא אם כן המכשיר נפרץ כדי לאפשר בו שינויים (מודים) שאינם מאושרים על ידי אפל.

בשנת 2021 התבצעה פנייה פומבית של ארגון ICPEN, המאגד בתוכו 27 רשויות להגנת הצרכן ממדינות שונות, ושל GPEN, המאגד מספר ארגונים להגנת הפרטיות, ביצעו אפל וגוגל שינוי המגביר את שקיפות השימוש במידע אישי מטעם האפליקציות שבחנות האפליקציות.

## קישורים חיצוניים

* 

## הערות שוליים

קטגוריה:אתרי מסחר אלקטרוני
פירוס השני, מלך אפירוס

**פירוס השני** (ביוונית: **Πύρρος Β΄**; המאה ה-3 לפנה"ס) היה מאחד מאחרוני מלכי אפירוס. בנו של אלכסנדר השני, אחיו של תלמי, ואביה של דידמאיה השנייה.

## ביוגרפיה
פירוס היה בנם של אלכסנדר השני, מלך אפירוס ואשתו אולימפיאס השנייה. בשנת 242 לפנה"ס מת אלכסנדר. יוסטינוס מציין שעם מותו של אלכסנדר היו פירוס ואחיו תלמי, מלך אפירוס עדיין צעירים. עד שהגיעו לבגרות ניהלה אמם את הממלכה כעוצרת. הם ירשו ממלכה לא יציבה. מכל השבטים השונים שהרכיבו אותה, רק המולוסים נותרו נאמנים לבית המלוכה. בשנת 239 לפנה"ס פרצה מלחמה בין אפירוס לאיטולים, ואלו האחרונים תקפו את הנחלות של אפירוס בצפון אקרנאניה. אולימפיאס התקשתה לנהל את המלחמה בצורה יעילה, ומהומות פרצו בבירה אמבארקיה. כאשר פירוס הגיע לבגרות, הוא הוכתר כמלך פירוס השני, אולם מת זמן קצר לאחר מכן במהלך פעולות האיבה. אחיו תלמי ירש את כסאו.

ידוע בוודאות על בת אחת שלו, דידמאיה, שירשה את תלמי שמת זמן קצר לאחר מכן, והייתה האחרונה במלכי אפירוס. יוסטינוס גם מזהה את הנסיכה נראיס, אשר נישאה לגלון בן היירון טיראן סירקוסאי כבתו, אולם מקובל להניח שהיא למעשה הייתה דודתו והייתה בת פירוס הראשון.

אתנאיוס מוסר סיפור מוזר על פיו אולימפיאס, אמו של פירוס, רצחה את אהובתו.

## לקריאה נוספת
* דוד גולן, **תולדות העולם ההלניסטי**, ירושלים: הוצאת הספרים ע"ש י"ל מאגנס, מהדורה ראשונה תשמ"ג, מהדורה שנייה תשמ"ז.

## הערות שוליים

קטגוריה:יוונים הלניסטיים
קטגוריה:אפירוס
אהרן דוד שלזינגר

ממוזער
**אהרן דוד שלזינגר** הוא סופר ישראלי-ארגנטינאי שכתב למעלה ממאה ספרים. תשעה מהם הודפסו, והשאר יצאו בפורמט דיגיטלי.

## קורות חייו
נולד בארגנטינה. בגיל 20 התחיל להתעניין בדת ובגיל 22 החל ללמוד בישיבה בבואנוס איירס, כל בוקר במשך שנתיים. בתחילה עבד בלילות כמשגיח כשרות במאפייה, וכמה חודשים לאחר מכן קיבל הצעה מחברת טקסטיל שבה עבד כמנהל מערכת במשך שנה וחצי.

בגיל 24 נסע לישראל ולמד תורה במשך שישה חודשים. לאחר מכן חזר לארגנטינה והמשיך ללמוד ולעבוד בתעשיית הטקסטיל. בגיל 26 התחתן ולאחר ארבע שנים התגרש והתחתן בפעם השנייה.

בגיל 31 עלה לישראל ולמד תורה בישיבת עוז מאיר במשך שמונה שנים אצל הרב שמעון אליטוב ונהפך לתלמידו המובהק וליד ימינו. שם גם הוסמך שם לרבנות ועסק גם בלימוד חסידות וקבלה.

בשנת 1999 התחיל ללמד באקדמיה חפץ חיים אחר הצהריים שעתיים ביום. באותה שנה גם התחיל ללמד גמרא בלילות בבית כנסת נצח ישראל.

בשנת 2006 נתן את ההרצאה הבינלאומית הראשונה שלו לפני קהל גדול, בוועידה השנייה על מסורות העולם שנערכה בברצלונה.

## אודות ספריו

שלזינגר כתב את ספרו הראשון, נומרולוגיה וקבלה. עבודה זה הודפסה על ידי הוצאת הספרים אובליסקו בשנת 2008.

ספרו חידות ותעלומות של התלמוד והקבלה הודפס על ידי אותו מוציא לאור בשנת 2009.

בשנת 2011 יצא ספרו על הנומרולוגיה הקבלית.

ספרו "ההתמוטטות הכלכלית הסופית" פורסם על ידי באורהוסה בפורמט דיגיטלי והודפס בארצות הברית.

בשנת 2012 הוא התחיל לכתוב ספרים דיגיטליים. באותה השנה הוא פרסם מספר רב של כותרים באמזון.

ספרו הספר הגדול של שמות, יצא בהוצאת אובליסקו ב-2012.

ספרו "האתגר הגדול של האביר עם השריון החלוד" יצא בהוצאת אובליסקו ב-2013. באותה השנה כתב את הספר "גילוי הסוד של השואה", אשר הודפס ופורסם גם על ידי הוצאת אובליסקו.

ספרו "כוח הריפוי של הקבלה" יצא ב-2015. ספרו "10 צעדים למשיכת השפע" יצא לאור ב-2016.

## קישורים חיצוניים
* [ספריו בספרייה הלאומית](http://merhav.nli.org.il/primo_library/libweb/action/search.do?vl(freeText0)=Ahar%C3%B3n+%20Shlezinger%20&vl(127845559UI0)=creator&vl(169492597UI1)=all_items&fn=search&tab=default_tab&mode=Basic&vid=NLI&scp.scps=scope%3a(NNL))
* ספריו באמזון
* ערוץ עם קטעי וידאו של שלזינגר ביוטיוב
* עוד ערוץ עם קטעי וידאו של שלזינגר ביוטיוב
* חלק מהרצאותיו
* הביוגרפיה שלו בהוצאה לאור אובליסקו
* הרצאה של שלזינגר בברצלונה 

## הערות שוליים

קטגוריה:סופרים כותבי עברית
קטגוריה:סופרים ישראלים
קטגוריה:ישראלים ילידי ארגנטינה
קטגוריה:ישראלים שנולדו במאה ה-20
אפרת פלד

**אפרת פלד** (נולדה ב-1974) היא יו"ר ומנכ"לית חברת אריסון השקעות, ומשמשת כמנהלת העסקים בפועל של שרי אריסון.

## ביוגרפיה
אפרת פלד, בת אמצעית בין שני אחים נולדה בגבעתיים לאב רואה חשבון ואם שמאית מקרקעין וגדלה בהוד השרון. היא אם לשני ילדים.

פלד בעלת תואר שני במינהל עסקים בתוכנית הבינלאומית קלוג-רקנאטי של אוניברסיטת נורת'ווסטרן בארצות הברית ואוניברסיטת תל אביב, בוגרת לימודי תעודה בשמאות וניהול נכסי מקרקעין באוניברסיטת תל אביב, בעלת תואר ראשון בכלכלה וחשבונאות מאוניברסיטת תל אביב והיא רואת חשבון מורשית.

לאחר לימודי החשבונאות התמחתה במשרד סומך חייקין, KPMG.

בשנת 2001 מונתה למנהלת הכספים של הקרן המשפחתית על-שם תד אריסון.

ב-2004 מונתה למנכ"ל הפמלי אופיס של שרי אריסון במיאמי, ארצות הברית.

במרץ 2006 מונתה למנכ"לית אריסון השקעות ובינואר 2007 מונתה כדירקטורית בבנק הפועלים ובשנת 2010 מונתה ליו״ר הוועד המנהל של אריסון השקעות.

פלד כיהנה כדירקטורית בבנק הפועלים, בשיכון ובינוי, במלח הארץ, במיה (Miya) ובקרן המשפחתית על שם תד אריסון. היא חברה במועצה הבינלאומית של מכון ויצמן למדע.

## פרסים והישגים
בשנת 2013 דורגה במגזין פורבס ישראל ברשימת "הנשים החזקות בישראל". בשנת 2014 נבחרה למקום השמיני ברשימה.

בשנת 2011 ו-2012 דורגה במגזין Fortune ברשימת "50 הנשים החזקות בעולם" וברשימת "10 נשות העסקים המבטיחות בעולם" לשנת 2011.

בשנת 2009 דורגה במגזין Forbes העולמי ברשימת "100 הנשים החזקות בעולם".

בשנת 2012 זכתה בפרס מנהלת השנה בקטגוריית קונגלומראטים מטעם Stevie International Business Awards.

ב-2013 זכתה פלד בפרס ההצטיינות מבית הספר לניהול קלוג באוניברסיטת נורת'ווסטרן בארצות הברית (Alumni Merit Award). הפרס מוענק לבוגרי קלוג שמתבלטים בהישגים מקצועיים ואישיים יוצאי דופן. פלד, בוגרת התוכנית לניהול בקלוג רקנאטי באוניברסיטת תל אביב, היא הראשונה שזכתה בפרס היוקרתי בו זכו עד כה רק בוגרים אמריקנים, והפרס הוענק לה בשל הישגיה הבולטים בעולם העסקים.

ב-2009 נבחרה לפורום "המנהיגים הצעירים" בפורום הכלכלי העולמי, וכיהנה בו עד שנת 2015. כמו כן, פלד הייתה חברה ביוזמה הגלובלית של הנשיא לשעבר ביל קלינטון (Clinton Global Initiative – CGI Lead Program). במסגרת התוכנית נבחרו 20 מנהיגים צעירים מרחבי העולם לעבוד עם קלינטון במטרה למצוא פתרונות יצירתיים לאתגרים העומדים בפני העולם.

## קישורים חיצוניים

* 
* 
* ערוץ היוטיוב של אפרת פלד
* ג
* 
* 
* "עשיית טוב עושה טוב לעסקים", באתר פורבס ישראל, אוקטובר 2014
* 
* 

## הערות שוליים

קטגוריה:נשות עסקים ישראליות
קטגוריה:דירקטוריות ישראליות
קטגוריה:דירקטורים ישראלים
קטגוריה:קבוצת אריסון
קטגוריה:מנכ"ליות ישראליות
קטגוריה:מנכ"לים ישראלים
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:ישראליות שנולדו ב-1974
קטגוריה:ישראלים שנולדו ב-1974
קטגוריה:100 הנשים החזקות בעולם של פורבס
אקים וולינסקי

**אקים וולינסקי** (רוסית: **Аким Волынский**; נולד בשם **חיים לייבוביץ' פלקסר**, רוסית: **Хаи́м Ле́йбович Фле́ксер**;  3 במאי 1863 ז'יטומיר - 6 ביולי 1926 לנינגראד) היה עיתונאי, מבקר ספרות, היסטוריון, עורך ותאורטיקן אומנותי (בעיקר של הבלט) רוסי ממוצא יהודי.

## ביוגרפיה
הוא נולד ב-1863 בשם חיים פלקסר. אביו היה מוכר ספרים. בהיותו ילד הוריו התגרשו, לאחר גירושיהם אמו התנצרה ועברה יחד עם אקים לסנקט-פטרבורג. בזמן לימודיו באוניברסיטה הוא החל לכתוב בשביל עיתונים יהודים-רוסיים, הוא כתב בשביל רזסוויט, רוסקי ייבראי וווסחוד. ב-1884 הוא הוציא יחד עם זאב ברמן חוברת "פלשתינה" (*Палестина*).

ב-1888 הוא עבר לכתוב בעיתונות רוסית לא-יהודית והפסיק לכתוב על נושאים יהודיים. החל מ-1892 היה עורך של כתב העת **סברני וסטניק** (עברית: **המודיע הצפוני**).

וולינסקי התפרסם בזכות עבודותיו הביקורתיות על הספרות הרוסית. ב-1900 הוא פרסם עבודה אודות לאונרדו דה וינצ'י שהתקבלה בהערכה רבה באיטליה והוא קיבל מעמד של תושב כבוד מעיר מילאנו.

לאחר מהפכת אוקטובר הוא התמנה למנהל של בית הספר לכוריאוגרפיה בפטרוגראד.

## משפחה
זמן קצר לפני פרוץ מהפכת אוקטובר הוא התחתן עם רקדנית בלט מפורסמת אולגה ספסיבצבה שעליה השפיע רבות. הם נפרדו.

## קישורים חיצוניים

* 
* חמוטל בר-יוסף, 
* על אקים וולינסקי ברדיו אירופה החופשית 
* 

## הערות שוליים

קטגוריה:יהודים רוסים
קטגוריה:מבקרי ספרות רוסים
קטגוריה:רוסים שנולדו ב-1863
קטגוריה:רוסים שנפטרו ב-1926
חיים ברים

ממוזער|קברו בהר הזיתים
רבי **אברהם חיים ברים** (תרפ"ב, 1922 - ליל כ"ו באדר תשס"ב, 9 במרץ 2002) היה רב וראש ישיבה חרדי-ירושלמי, מתלמידי החזון איש.

## ביוגרפיה
נולד בעיר העתיקה בירושלים לרב מרדכי דוד ברים, חסיד בויאן, צאצא למשפחה גליציאנית מחסידות צאנז, שנקראה על שם אבי המשפחה הרב יצחק מאיר קלגסברון (ברי"מ - **ב**ני **ר**בי **י**צחק **מ**איר). בילדותו למד בתלמוד תורה "עץ חיים" ובנערותו בישיבת עץ חיים. הוא התפרסם כבר בגיל צעיר כלמדן וכעילוי, והתקרב לרבו, ראש הישיבה, רבי איסר זלמן מלצר. בהיותו בחור למד בחברותא בשבתות עם הרב שלמה זלמן אוירבך.

אביו נפטר בצעירותו. בשנת 1941 נשא את רוחמה הינדל בתו של הרב ישראל טויסיג. חברו הרב אברהם יעקב ויינר קישר בינו לבין רבו, הרב אברהם ישעיהו קרליץ, ומאז היה הרב ברים לתלמידו. הוא שלט בעל פה בכל כתבי החזון איש, וביסס את לימודו על חידושיו של רבו זה. לאחר התקרבותו לחזון איש גנז את כל כתבי תורתו שנכתבו בדרך הלימוד הישיבתית. הוא שימש במספר הזדמנויות כשליחו של החזון איש לרב מבריסק, רבי יצחק זאב הלוי סולובייצ'יק.

התמנה למשיב בישיבת סלבודקה בבני ברק, שם היה קשור לרב יחזקאל אברמסקי. בהמשך מונה לר"מ בישיבת רוז'ין בבני ברק, לאחר מכן שימש ראש ישיבה בישיבת אוהל יעקב בבני ברק, בישיבת לפלגות ראובן ובישיבת פורת יוסף. בהמשך נקרא לעמוד בראשות ישיבת סקווירא בארצות הברית, בשנת תשל"ח ויתר על משרתו לטובת הרב דב מאיר קרויזר וירש את משרתו כראש ישיבת פרשבורג. בהמשך עמד בראשות ישיבת משכן יוסף.

נפטר במוצאי שבת, ליל כ"ו באדר תשס"ב, 9 במרץ 2002, ונקבר בבית הקברות בהר הזיתים

## משפחתו
אחיו: הרב יהושע השיל ברים, ראש ישיבת בויאן, הרב משה ברים, אביו של הרב יהושע השיל ברים ראש ישיבת בוהוש. חתנו הרב מרדכי שלמה שטיינמץ רב חסידות ויז'ניץ בהר נוף. בתו אסתר נישאה לרב משה אלישיב, בנו של הרב יוסף שלום אלישיב.

## לקריאה נוספת
* ישראל ברים, **שנות חיים - תולדות חייו של הגה"צ רבי אברהם חיים ברים**, ירושלים, תשס"ח (שני חלקים).

## קישורים חיצוניים
* 
* 
* 

## הערות שוליים

קטגוריה:ראשי ישיבה חסידים בישראל
קטגוריה:תלמידי החזון איש
קטגוריה:חסידי בויאן
קטגוריה:בוגרי ישיבת עץ חיים
קטגוריה:יהודים הקבורים בהר הזיתים: חלקת גליציה
קטגוריה:ישראלים שנולדו ב-1922
קטגוריה:ישראלים שנפטרו ב-2002
זיגמונט שטוירמן

**זיגמוּנט שטוֹיֶרמן** (פולנית: **Zygmunt Steuermann**; 5 בפברואר 1899 – דצמבר 1941) היה כדורגלן יהודי פולני, חלוצה של חשמונאי לבוב ושחקן נבחרת פולין.

## חייו
שטוירמן נולד ב-1899 בעיר סמביר שבגליציה, אוסטריה (לאחר מלחמת העולם הראשונה בפולין) למשפחה יהודית רבת השפעה. אביו, יוזף שטוירמן, היה ראש העיר היהודי הראשון בהיסטוריה של סמביר, ואילו אימו אאוגוסטה ניהלה מספר ארגונים יהודים. אחותו הגדולה, סלומאה, היגרה בשנות ה-20 לארצות הברית והתפרסמה כשחקנית קולנוע ומחזאית וגם אחיו אדוארד, שהיה פסנתרן ומלחין, ברח מגרמניה לארצות הברית ב-1938.

כבר בגיל 12, הצטרף שטוירמן לקבוצה המקומית של עירו – קורונה סמביר. בזמן מלחמת העולם הראשונה, הוא החל ללמוד כלכלה בווינה, אך המשיך לשחק כדורגל במספר קבוצות אוסטריות. ב-1920, חזר שטוירמן לקבוצת נעוריו והחל את הקריירה החצי-מקצוענית שלו. שנה לאחר מכן, הוא עבר לעיר לבוב, שם הצטרף לאחת מקבוצות הכדורגל של העיר. ב-1923, עבר שטוירמן לחשמונאי לבוב, שהייתה בזמנו קבוצת הכדורגל היהודית הטובה ביותר בפולין.

ב-1926, ערך שטוירמן את הופעת הבכורה שלו בנבחרת הלאומית של פולין, במשחק ידידות נגד טורקיה. הפולנים ניצחו 1-6, ושטוירמן זכה לכבוש שלושער. בכך הוא הפך לשחקן הפולני הראשון אי פעם, שכובש שלושער במשחק הבכורה שלו בנבחרת. שנה לאחר מכן, כאשר נחנכה הליגה הפולנית החדשה, הייתה חשמונאי לבוב לקבוצה היהודית היחידה שנכללה בה. בסיום העונה, סיים שטוירמן עם 24 שערים ב-23 משחקים (שבעה מתוכם נכבשו בבעיטות חופשיות), אך חשמונאי סיימה רק במקום ה-11 מתוך 14. בסוף העונה הבאה ירדה חשמונאי ליגה, למרות 17 השערים שכבש שטוירמן.

ב-1928, שיחק שטוירמן את משחקו השני והאחרון בנבחרת פולין, כאשר עלה כמחליף במשחק נגד ארצות הברית. בדקה ה-89 נשרקה בעיטת עונשין לזכות הפולנים, ושטוירמן זכה להכניע את השוער האמריקאי ולקבוע את תוצאת המשחק – 3:3.

לאחר ירידתה של חשמונאי, עבר שטוירמן לקבוצת הצמרת – לגיה ורשה. באותה עונה, הבקיע שטוירמן שמונה שערים ב-17 המשחקים בהם שותף, ובסיומה חזר לחשמונאי. אחרי שלוש עונות נוספות בחשמונאי, החליט שטוירמן לחזור לעיר ילדותו ושב לשחק בקורונה סמביר. ב-1940, עברה העיר לשליטת ברית המועצות, וקבוצת דינמו סמביר הוקמה במקומה של קורונה. בקבוצה זו המשיך לשחק שטוירמן גם בגילו המופלג, עד שנעצר על ידי הגרמנים ונשלח לגטו לבוב. מספר חודשים לאחר מכן, בדצמבר 1941, נרצח שטוירמן בגטו.

## קישורים חיצוניים
* 
* 

קטגוריה:כדורגלנים פולנים
קטגוריה:כדורגלנים יהודים
קטגוריה:חלוצי כדורגל פולנים
קטגוריה:חלוצי כדורגל יהודים
קטגוריה:כדורגלני נבחרת פולין
קטגוריה:ספורטאים יהודים פולנים
קטגוריה:אסירים בגטו לבוב
קטגוריה:ספורטאים שנספו בשואה
קטגוריה:יהודים גליציאנים
קטגוריה:יהודים אוסטרו-הונגרים
קטגוריה:פולנים שנולדו ב-1899
קטגוריה:פולנים שנפטרו ב-1941